Louise Brown (politiker)
Louise Brown (født 15. oktober 1980) er en dansk coach og politiker. Hun har siden folketingsvalget 2022 været folketingsmedlem for Liberal Alliance, valgt i Østjyllands Storkreds. Hun har tidligere været kandidat til byrådet i Randers for Venstre.

Baggrund 

Louise Brown er født 15. oktober 1980. Hun voksede op i Langå og Stevnstrup i en efter hendes eget udsagn dysfunktionel familie, der var præget af alkohol og svigt. 

Brown tog en HD fra Aalborg Universitet i organisation og ledelse 2012-14 og har siden taget forskellige coaching-uddannelser. Da hun i 2022 blev valgt til Folketinget, arbejdede hun som selvstændig coach og mental træner.

Politisk karriere 

Ved kommunalvalget i 2017 stillede Brown op som byrådskandidat for Venstre i Randers Kommune, men blev ikke valgt ind. I 2019 meldte hun sig ind i Liberal Alliance. Hun var regionsrådskandidat for dette parti i Region Midtjylland i 2021, igen uden at blive valgt ind. Men ved folketingsvalget 2022 blev hun valgt ind i Folketinget på det sidste af Liberal Alliances tre mandater i Østjyllands Storkreds efter Alex Vanopslagh og Jens Meilvang. Brown fik 1.085 personlige stemmer. Ved folketingsgruppens konstituering efter valget blev hun epidemi- og sundhedsordfører.

Kilder

Eksterne henvisninger 

 

Nuværende folketingsmedlemmer fra Liberal Alliance